Rīgā, 2022. gada 29. decembrī

**Lēmums Nr. 69/1-1**

**Par VSIA "Latvijas Radio" sabiedriskā pasūtījuma 2023. gada plāna apstiprināšanu**

Sabiedrisko elektronisko plašsaziņas līdzekļu padome (turpmāk – Padome),

pamatojoties uz Sabiedrisko elektronisko plašsaziņas līdzekļu un to pārvaldības likuma 9. pantu, 10. pantu, 11.pantu un 17. panta pirmās daļas 3.punktu,

- ar 2022. gada 30. septembra lēmumu Nr. 51/1-1 apstiprinātajām **Sabiedrisko elektronisko plašsaziņas līdzekļu sabiedriskā pasūtījuma vadlīnijām 2023.-2025. gadam un uzdevumiem plāna sagatavošanai 2023. gadam,**

**- ar 2022. gada 30. septembra Padomes lēmumu Nr. 52/1-1 apstiprināto** Sabiedriskā pasūtījuma izstrādes, uzskaites un izpildes uzraudzības kārtības nolikumu,

- VSIA "Latvijas Radio" (turpmāk – Latvijas Radio) 2022. gada 28. decembra vēstulē Nr. 224/B2-6.6N iesniegtajiem dokumentiem par sabiedriskā pasūtījuma plānu 2023. gadam,

un ņemot vērā situāciju, ka

- Padomes lēmuma pieņemšanas brīdī nav pieņemts likums “Par valsts budžetu 2023. gadam” un 2023. gada valsts dotācija sabiedriskajiem elektroniskajiem plašsaziņas tiek plānota saskaņā ar finanšu ministra 2022.gada 23.decembra rīkojumu Nr. 866 “Par valsts pagaidu budžetu 2023.gadam”,

- Padomes sagatavotie un iesniegtie priekšlikumi prioritārajiem pasākumiem 2023.-2025. gadam valsts budžeta 46. resoram “Sabiedriskie elektroniskie plašsaziņas līdzekļi” vēl nav pēc būtības izskatīti Finanšu ministrijā un Ministru kabinetā,

- sabiedriskie elektroniskie plašsaziņas līdzekļi nav saņēmuši apstiprinājumu, ka tiem jebkādā apjomā 2023. gadā tiks kompensēts energoresursu un inflācijas radītais sadārdzinājums,

- turpinās Krievijas agresija Ukrainā un tās izraisītās sekas, kuru atspoguļošanai sabiedriskie elektroniskie plašsaziņas līdzekļi velta papildu darbu un resursus,

- ģeopolitiskās situācijas dēļ ir neatliekami jārisina ar kritiskās infrastruktūras un sabiedrisko elektronisko plašsaziņas līdzekļu darbības nepārtrauktību saistītie jautājumi, kas paredz apjomīgus ieguldījumus,

**nolemj**:

1. Lēmuma pielikumā noteiktajā redakcijā apstiprināt Latvijas Radio sabiedriskā pasūtījuma plānu 2023. gadam.
2. Uzdot Latvijas Radio nodrošināt sabiedriskā pasūtījuma 2023. gadam īstenošanu atbilstoši šī lēmuma 1. punktā noteiktajam.
3. Noteikt, ka Latvijas Radio sabiedriskā pasūtījuma plāns 2023. gadam var tikt grozīts pēc likuma “Par valsts budžetu 2023.gadam” pieņemšanas.
4. Nosūtīt šo lēmumu Latvijas Radio zināšanai un izpildei. Noteikt, ka Latvijas Radio publicē apstiprināto sabiedriskā pasūtījuma plānu 2023. gadam savā tīmekļa vietnē.
5. Publicēt šo lēmumu Padomes tīmekļa vietnē [www.seplp.lv](http://www.seplp.lv).
6. Par lēmuma pieņemšanu informēt Padomes sabiedriski konsultatīvā foruma dalībniekus.
7. Par atbildīgo Padomes locekli šī lēmuma izpildes kontrolei noteikt Sanitu Upleju-Jegermani.

Lēmums (bez pielikumiem) ir sagatavots un parakstīts elektroniski uz 2 (divām) lapām.

Pielikumā:

1. Sabiedriskā pasūtījuma plāns 2023.gadam uz 41 (četrdesmit vienas) lapas;
2. Latvijas Radio papildus nepieciešamais finansējums 2023.-2027.gadā (*Excel* datne);
3. Sabiedriskā pasūtījuma plāns un izpilde, 1.pielikums (*Excel* datne);
4. Plānotā un faktiskā naudas plūsma, 2.pielikums (*Excel* datne);
5. Plānotais peļņas vai zaudējumu aprēķins, 2.1.pielikums (*Excel* datne).

**Padomes priekšsēdētājs (*paraksts*)\* Jānis Siksnis**

\*DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU